**OBRAZLOŽENJE**

Zakon o pomorskom dobru i morskim lukama ( Narodne novine, broj: 83/23 ) stupio je na snagu

29. srpnja 2023. godine ( u daljnjem tekstu: Zakon ) .

Odredbom čanka 39-. stavak 1. Zakona propisano je da je izvrsno tijelo jedinice lokalne samouprave dužno najkasnije do 1. rujna tekuće godine izraditi Prijedlog plana upravljanja pomorskim dobrom.

Vezano za donošenja Plana upravljanja pomorskim dobrom zaprimljena je uputa Ministarstva mora, prometa i infrastrukture, KLASA: 011-02/21-03/59, URBROJ. broj: 530-03-23-93 od 30. kolovoza 2023. godine o tome da se javno savjetovanje o prijedlogu Plana upravljanja pomorskim dobrom bude provedeno najkasnije do 1. studenog 2023. godine.

Člankom 39. stavak 12. Zakona propisano je da će Ministar pravilnikom propisati sadržaj Plana upravljanja pomorskim dobrom koji Pravilnik nije donesen, te će se ovaj prijedlog Plana upravljanja pomorskim dobrom morati uskladiti sa Pravilnikom koji će donijeti Ministar.

Vezano za davanje dozvola za obavljanje djelatnosti na pomorskom dobru člankom 72. stavak 7. Zakona propisano je da će Vlada Republike Hrvatske Uredbom propisati vrste djelatnosti i visinu minimalnih naknada za dodjelu dozvola na pomorskom dobru koja uredba također još nije donesena ali je člankom 231. Zakona o pomorskom dobru i morskim lukama propisano da do donošenja te Uredbe ostaje na snazi Uredba o postupku davanja koncesijskih odobrenja na pomorskom dobru

( Narodne novine, broj: 36/04,63/08, 133/13, 63/14), te se ovim prijedlogom Plana upravljanja pomorskim dobrom na području Općine Kali za razdoblje od 2024-2028. godine propisuje plan davanja dozvola na pomorskom dobru sa mikrolokacijama i djelatnostima koje su i prije bile određene u Planu upravljanja pomorskim dobrom na području Općine Kali.

Slijedom navedenog i u ovom dijelu će se Plan upravljanja pomorskim dobrom usklađivati sa odredbama uredbe koju će donijeti Vlada Republike Hrvatske i to u odnosu na djelatnosti koje će se propisati kao i u odnosu na prihode za koje će Vlada utvrditi visinu minimalnih naknada ( koje će biti početne naknade za davanje ponuda na natječaju za dodjelu dozvola na pomorskom dobru ) te će se iznos tih prihoda koji su namjenski moći utvrditi nakon provedbe natječaja, nakon čega će se moći točnije utvrditi i pojedini rashodi ( iznosi ulaganja u redovno održavanje pomorskog dobra ).

Nadalje člankom 14. stavak 11. u svezi sa člankom 14. stavak 2. Zakona propisano je da će Vlada Republike Hrvatske uredbom urediti gradnju građevina i izvođenje zahvata u prostoru koji se prema propisima kojima se ureduje građenje ne smatraju građenjem , a koji su dopušteni na pomorskom dobru, koja uredba još nije donesena, te će se Plan upravljanja pomorskim dobrom usklađivati i sa tom. uredbom.

Nove odredbe određene Zakonom koje su vezane za davanje dozvola (koncesijsko odobrenje ) na pomorskom dobru i druge odredbe navedene Zakonom a koje se odnose na Plan upravljanja pomorskim dobrom uvrštene su u ovaj prijedlog Plana.

Značajnije novine u odnosu na dosadašnji Plan upravljanja pomorskim dobrom odnose se na činjenicu da je do sada Plan upravljanja pomorskim dobrom za kalendarsku godinu donosio Načelnik i to za razdoblje 1 godine. Prema novoj regulativi, Plan donosi Općinsko vijeće Općine Kali i to za razdoblje od 5 godina. Plan upravljanja sadrži planirane aktivnosti na pomorskom dobru i prioritete njihove realizacije, izvore sredstava za njihovu realizaciju, plan održavanja, dohranjivanje plaža i gradnje na pomorskom dobru, plan davanja dozvola na pomorskom dobru plan nadzora ovlaštenika dozvola na pomorskom dobru.

Što se tiče dozvola na pomorskom dobru , Planom upravljanja pomorskim dobrom propisuje se u skladu s Zakonom o pomorskom dobru i morskim lukama da se dozvola (koncesijsko odobrenje ) izdaje na temelju provedenog javnog natječaja ili na zahtjev gospodarskog subjekta što je novina u odnosu na važeću Uredbu o postupku davanja koncesijskog odobrenja koja se primjenjivala na način da je prednost imao podnositelj zahtijeva koji je zahtjev ranije predao. Dozvola se izdaje na rok od dvije (2) do 5 godina na temelju provedenog javnog natječaja ili na rok do 20 dana na zahtjev gospodarskog subjekta (manifestacija i dr.) Prema predviđenim odredbama Plana upravljanja natječaj provodi Povjerenstvo prema kriterijima koji su također utvrđeni u Planu upravljanja pomorskim dobrom.

Također odredbama Plana propisan je način održavanja reda na pomorskim dobru, a što se detaljnije uređuje drugim općim aktom odnosno Odlukom o redu na pomorskim dobrom čija je obveza donošenja također propisana zakonom.

Slijedom navedenog predlaže se usvajanje Prijedloga plana upravljanja pomorskim dobrom na području Općine Kali za razdoblje od 2024. – 2028. godine.